section_heading: 2012.
paragraph_text: Druge kvalifikacije zaredom, koje su se vozile 23. lipnja za Veliku nagradu Europe u Valenciji, Hamilton je završio drugi iza Sebastiana Vettela u Red Bullu. Na startu je zadržao drugu poziciju, ali je istu izgubio u desetom krugu od Romaina Grosjeana u Lotusu. Zbog sudara Heikkija Kovalainena u Caterhamu i Jean-Érica Vergnea u Toro Rossu u 29. krugu utrke, na stazu je izašao safety car, što su pojedini vozači iskoristili za promjenu guma. Među njima je bio i Hamilton, koji je opet zbog problema kod pričvršćivanja guma u McLarenovom boksu, izgubio treće mjesto od Fernanda Alonsa u Ferrariju. U nastavku su iz utrke odustali Vettel i Grosjean, što je Hamiltona podiglo na drugo mjesto iza Alonsa. Tri kruga prije kraja utrke, Hamilton je izgubio dvoboj s Kimijem Räikkönenom u Lotusu za drugo mjesto. U sljedećem krugu, u dvoboju za posljednju stepenicu postolja, došlo je do sudara Hamiltona i Pastora Maldonada u Williamsu, pri čemu je Hamilton završio u barijerama, te ostao bez bodova u Valenciji.<small><ref> Fernando Alonso wins Valencia F1 thriller as Lewis Hamilton goes out The Guardian Objavljeno 24. lipnja 2012. Pristupljeno 3. kolovoza 2021. </small> U kišnim kvalifikacijama za Veliku nagradu Velike Britanije i Veliku nagradu Njemačke, Hamilton je ostvario osmo vrijeme, što mu je bio najlošiji kvalifikacijski rezultat do tada. Na Silverstoneu je Hamilton i vodio utrku tri kruga, ali samo zato što su svi vozači ispred njega otišli u boks po promjenu guma. Kada je i Hamilton promijenio gume, vratio se svoju staru poziciju, te utrku završio na osmom mjestu.<small><ref> British GP: Mark Webber wins after late pass on Fernando Alonso BBC Sport Objavljeno 8. srpnja 2012. Pristupljeno 3. kolovoza 2021. </small> Na Hockenheimringu je startao jedno mjesto poviše, zbog toga što je Mark Webber u Red Bullu dobio kaznu zbog promjene mjenjača. Na startu je Ferrarijev Felipe Massa dotaknuo stražnju lijevu gumu Daniela Ricciarda u Toro Rosso, pri čemu je oštetio prednje krilo, a Hamilton je u trećem krugu naletio na Massine krhotine i probušio gumu, što ga je bacilo na 22. mjesto. U nastavku utrke se vozio na začelju, a odustao je u 56. krugu sa 16. mjesta.<small><ref> 2012 German Grand Prix F1 Race results Stats F1 Pristupljeno 3. kolovoza 2021. </small>